Урысейм къыщалъытэ
Урысейм и Президент Путин Владимир мазаем и 18-м Iэ тридзащ Донецк ЦIыхубэ Республикэмрэ (ДНР) Луганск ЦIыхубэ Республикэмрэ (ЛНР) я паспортхэр къызэралъытэнум теухуа Указым.
Иджы Донбассым щыпсэухэр ДНР-мрэ ЛНР-мрэ я паспортхэмкIэ ди къэралым къихьэфынущ визэншэу икIи хабзэмкIэ адрейхэм хуэдэ хуитыныгъэ яIэщ.
Указым къыщыгъэлъэгъуащ ар пIалъэ хэха зиIэ Iэмалу. Ауэ, къыхэгъэщыпхъэращи, зэман пыухыкIа абы къыщыгъэлъэгъуакъым, зэритыр Украинэмрэ республикэхэмрэ «политикэ щытыкIэр зэпIэзэрыт щыхъужыхункIэ» жиIэущ.
Паспортхэм къищынэмыщIауэ, Урысей Федерацэм къыщалъытэнущ республикэхэм щата «щIэныгъэ зэрызрагъэгъуэтамкIэ дэфтэрхэр, къызэралъ-
хуамкIэ, унагъуэ зэрыхъуамкIэ (зэрызэбгъэдэкIыжамкIэ), зэрылIамкIэ, транспортхэр зэратхамкIэ щыхьэт техъуэ тхылъхэр, транспортхэм якIэрылъ номерхэу а щIыпIэм къыщащтахэр».
Мы Указым икъукIэ мыхьэнэшхуэ иIэщ. ЗыщIыпIи къыщамылъытэу щыта Донбассым щыпсэухэм иджы Iэмал яIэ хъуащ Урысейм хуиту щызекIуэну. Сабийхэм щIэныгъэ нэс зрагъэгъуэтыну Iэмал яIэщ. Республикэхэм къыщрата школ аттестат-хэр къэзымылъытэ Украинэм къыщхьэщыкIыу, иджы ДНР-мрэ ЛНР-мрэ щыпсэухэм хуитыныгъэ ягъуэтащ Урысейм щеджэну икIи щрагъэджэну, лэжьапIэ щыувыну. Нэхъапэми республикэм и паспортхэмкIэ Урысейм и гъунапкъэр зэпаупщI хъунут икIи мафIэгум, кхъухьлъатэм и билетхэр къащэхуфу щытащ, ауэ ар компание куэдым ядэртэкъым. Иджы Урысейм и сыт хуэдэ щIыналъэми а Указым къару щигъуэтащ.
Пэжщ, абы къикIыркъым ДНР-мрэ ЛНР-мрэ официальнэу къалъытауэ. Ауэ абы къегъэлъагъуэ щIыналъэхэм щыпсэу цIыхухэм я хуитыныгъэр къазэрыфIэIуэхур.
ДНР-м зэрыщыжаIамкIэ, паспортхэр Урысейм къыщалъытэн зэрыщIадзэрэ ар зэзыгъэпэщыну хуей-хэм я бжыгъэм куэдкIэ хэхъуащ.
Газета.ru
интернет хъыбарегъащIэ IэнатIэ
